
הקדמה  
בחודש דצמבר 2012 נכנס לתוקף חוק החברות (תיקון מס' 20), תשע"ג-2012 (להלן: "תיקון 20"), הקובע, בין היתר, כי חברה ציבורית (או חברה פרטית שהינה חברת אגרות חוב) נדרשת למנות ועדת תגמול
 ולקבוע מדיניות תגמול לנושאי משרה המכהנים בה
.
בחודש אפריל 2014 פורסם חוזר 2014-9-2 "מדיניות תגמול של גופים מוסדיים" שפירסם הממונה על שוק ההון ביטוח וחסכון ואשר נכנס לתוקף ביום 1.7.2014 (להלן: "חוזר הפיקוח"). חוזר הפיקוח קבע כי גופים מוסדיים נדרשים לקבוע מדיניות תגמול ביחס לעובדי החברה - בכלל, וביחס ל"בעלי תפקיד מרכזי" - בפרט, וקבע הוראות נוספות על אלה הקבועות בתיקון 20 בקשר עם המדיניות כאמור. חוזר פיקוח זה ביטל חוזרים קודמים שקבעו הוראות ביחס למדיניות תגמול בגופים מוסדיים.  
בהיות החברה גוף מוסדי, מינה דירקטוריון החברה עוד קודם לפרסום הדינים הנ"ל את ועדת הביקורת כועדת תגמול (להלן: "ועדת תגמול") אשר נכון למועד אישור המדיניות לפי תיקון 20 על ידי הדירקטוריון, נמנו על חבריה ד"ר ריבי כהן (דח"צ ויו"ר ועדת התגמול), מר מולי אבישר (דח"צ), מר בני ממן (דח"צ), ומר נתי שרוני, ונכון למועד אישור המדיניות לפי חוזר הפיקוח נמנים על חבריה: ד"ר ריבי כהן – יו"ר, מר בני ממן, גב' פנינה שנהב ומר שוקי אברמוביץ' (כולם דח"צים).
מדיניות התגמול המפורטת להלן מבוססת על רצון החברה לקבוע מסגרת וכללים לתגמול ראוי של עובדי החברה באופן שיביא את החברה להגשמת יעדיה האסטרטגיים ותוכניות העבודה שלה כפי שאלו יותוו על ידי דירקטוריון החברה, תוך מתן דגש לקשר ארוך טווח בין תרומת עובדי החברה לבין ביצועי החברה בהתחשב במדיניות ניהול הסיכונים שלה וזאת לצד פיתוח ושימור של ההון האנושי שלה ובפרט - מנהליה הבכירים, ובהתחשב באופי פעילותה של החברה. יובהר שהמדיניות אינה מהווה את התגמול הפרטני של כל עובד הכפוף לה אלא רק מגדירה מערכת כללים ותפיסה שמכוחה ובגבולותיה תיקבע ביחס לכל עובד או קבוצת עובדים תוכנית התגמול הרלוונטית אליהם. 
בהיות החברה חברה ציבורית, היא קיבלה את אישור האסיפה הכללית למדיניות התגמול שלה ביחס לנושאי המשרה ושומרי הסף (כהגדרתם שם) ביום 15 במאי 2014 (ראו דיווח מס. 2014-01-065541, להלן: "המדיניות המאושרת"). 
מסמך המדיניות הנוכחי מכיל בתוכו את המדיניות המאושרת אך הוא רחב יותר בתחולתו ודן בפרטים רבים יותר – וזאת בהתאם לדרישות חוזר הפיקוח, אך אין הוא סותר את המדיניות המאושרת ואין לפרשו כסותר אותה.

מסמך מדיניות זה אושר על ידי דירקטוריון החברה בהתאם להמלצות ועדת התגמול והוא מבוסס על המדיניות המאושרת, על התייעצות ועדת התגמול עם יועץ חיצוני שמינתה, עם חברי ועדת ההשקעות תלויות תשואה ביחס למנהל ההשקעות ועל מידע שקיבלה מאגף משאבי אנוש וגורמי הבקרה ביחס לשיטת התגמול ולתגמול בפועל בחברה ובחברות דומות במשק – כפי שהם ערב אישורה של מדיניות זו.  

בכפוף לאמור בסעיף 12 לחוזר הפיקוח ולאמור בסעיף 5 למדיניות זו להלן, מדיניות זו אין בה כדי לפגוע או לגרוע מהסכמי תגמול קיימים ותוכניות תגמול תקפות שהוענקו לעובדים טרום אישורה של מדיניות תגמול זו. 
	
	
	

	משה (מוקי) שנידמן, 

יו"ר הדירקטוריון
	
	ד"ר ריבי כהן, עו"ד
יו"ר ועדת התגמול


1. הגדרות 
"בעל תפקיד מרכזי":
כל אחד מאלה, בין אם מתקיימים יחסי עובד–מעביד בינו לבין החברה ובין אם לאו: 

1. נושא משרה כהגדרתו כאן ולמעט נציג או דירקטור חיצוניים;
2. שומרי סף, לרבות אלה הכלולים בהגדרת נושאי משרה;
3. עובדי יחידת ניהול ההשקעות של החברה;
4. מי שאינו נושא משרה אך סך התגמול שקיבל בגין כל אחת מהשנתיים שחלפו, עולה על  1.5 מיליון ש"ח.
"ההון העצמי של החברה": 
ההון העצמי, כהגדרתו בכללי חשבונאות מקובלים, כפי שיהיו מעת לעת (ובלבד שהיה ויחול שינוי בכללים כאמור, אשר יש בו כדי לפגוע באופן מהותי בזכאות של מי מנושאי המשרה לתגמול משתנה שנתי כמפורט בסעיף 6.3 להלן, יותאם המענק האמור באופן שישמר את אומד דעתם של הצדדים בעת התקשרותם בהסכם ההעסקה/הניהול) בתחילת השנה הקלנדרית, על פי דוחות כספיים שנתיים מבוקרים של החברה, בצירוף ההון היחסי שגייסה החברה במהלך אותה שנה ו/או הפחתתו (לרבות בגין חלוקת דיבידנד), כשהוא מוכפל בחלקה היחסי של התקופה - ממועד השינוי ועד לסוף אותה שנה קלנדרית מתוך 12 חודשי השנה הקלנדרית; 
"החברה" 
איי.די.איי. חברה לביטוח בע"מ;
"חוק החברות":
חוק החברות, תשנ"ט–1999;
"יעדי החברה"
כפי שנקבעו בתוכנית העבודה השנתית והרב שנתית הרלוונטית של החברה, וכמפורט להלן:
1. יעד של תשואה להון גבוהה יותר בשנה הרלוונטית מממוצע של חמש חברות הביטוח הגדולות בישראל; 
2. יעד הרווח הנקי כפי שייקבע ע"י דירקטוריון החברה אחת לשלוש שנים; 
3. יעד של שיעור לקוחות פעילים בזירה הדיגיטאלית כפי שייקבע ע"י דירקטוריון החברה אחת לשלוש שנים; 
4. יעד הערך הגלום כפי שייקבע ע"י דירקטוריון החברה אחת לשלוש שנים;
5. יעד לפיו סטיית התקן בתיק השקעות משתתפות ברווחים של החברה תהיה נמוכה מהממוצע של סטיית התקן בתיק המשתתפות ברווחים של 5 חברות הביטוח המחזיקות בנתח השוק הגדול ביותר בישראל בתחום החיסכון ארוך הטווח.

"מדד":
מדד המחירים הידוע בשם "מדד המחירים לצרכן" הכולל ירקות ופירות והמפורסם על ידי הלשכה המרכזית לסטטיסטיקה ולמחקר כלכלי, וכולל אותו מדד אף אם יפורסם על ידי גוף או מוסד רשמי אחר שיבוא במקומו. 
"מענק פרישה":
כל תגמול המשולם לנושא משרה, בסיום תקופת ההעסקה, מעבר לתגמולים בגין סיום העסקה שנקבעו לכלל העובדים והמועסקים בחברה.

"מנכ"ל":
מנהל כללי הממלא את התפקיד הקבוע בסעיף 120 לחוק החברות.
"נושא משרה":
א. כהגדרתו בחוק החברות (מנהל כללי, מנהל עסקים ראשי, משנה למנהל כללי, סגן מנהל כללי, כל ממלא תפקיד כאמור בחברה אף אם תוארו שונה, וכן דירקטור, או מנהל הכפוף במישרין למנהל הכללי) אלא אם בהקשר מסויים הוחרגו הדירקטורים ו/או הדירקטורים החיצוניים באופן מפורש;

ב. מבקר פנימי, סמנכ"ל כספים, אקטואר ממונה, מנהל סיכונים ראשי, סמנכ"ל מערכות מידע, יועץ משפטי ראשי, חשב ראשי, מנהל השקעות ראשי וסמנכ"ל תפעול ובקרה, גם אם אינם כפופים ישירות למנכ"ל;

ג. חברי ועדות השקעה שאינם נציגים או דירקטורים חיצוניים וכל ממלא תפקיד כאמור בחברה אף אם תוארו שונה מהמפורט לעיל;

ד. כל ממלא תפקיד אחר בגוף מוסדי אם הוא בעל היתר להחזקת אמצעי שליטה בגוף המוסדי, או קרובו.
"עובדי קבלן המועסקים אצל החברה": עובדים של קבלן כוח אדם שהחברה היא המעסיק בפועל שלהם, ועובדים של קבלן שירות המועסקים במתן שירות אצל החברה; לעניין זה, "קבלן כוח אדם", "קבלן שירות", "מעסיק בפועל" – כהגדרתם בחוק העסקת עובדים על ידי קבלני כוח אדם, התשנ"ו-1996;

"עובד משרה":
עובד ששכרו החודשי הוא כולו רכיב קבוע, ויכול שיהיה זכאי, אם כך נקבע בהסכם איתו, לתגמול משתנה שנתי; 

"עובד מוקד":
עובד ששכרו החודשי מורכב מרכיב קבוע ומרכיב משתנה בהתאם למידת עמידתו ביעדים חודשיים ואין הוא זכאי לתגמול משתנה שנתי;

"עלות שכר":
עלות העסקה, לרבות תנאים נלווים, כגון תנאים סוציאליים, הפרשות בשל סיום יחסי עובד-מעביד, וכל הכנסה שנזקפה לשכר בשל מרכיב שהוענק לעובד.

"פונקציית בקרה":
לרבות עובדי יחידת ניהול סיכונים, בקרה, ציות ואכיפה, אקטואריה, חשבות, ניהול כספים, ייעוץ משפטי, או ביקורת פנימית. 

"הפיקוח":
הממונה על שוק ההון, ביטוח וחסכון במשרד האוצר.

"הקבוצה":
החברה והחברות הנמצאות בשליטתה נכון למועד אישור מדיניות התגמול, וכפי שתהיינה מעת לעת.
"רווח שנתי": 
רווח כולל שנתי מאוחד של החברה לפני מס, בהתאם לדוחות הכספיים השנתיים המבוקרים. בחישוב הרווח האמור ייכללו רווח או הפסד לפני מס הנובעים מעסקאות המביאות לשינוי בשיעור ההחזקה בחברות מאוחדות ואשר על פי תקני דיווח בינ"ל מוצגים ישירות במסגרת הדוח על השינויים בהון (במסגרת שינוי ביתרת העודפים) שלא דרך הרווח הכולל, וכן רווחים או הפסדים מפעילויות שהופסקו (לפני מס), אשר על פי תקני דיווח בינ"ל מוצגים במסגרת סעיף נפרד לאחר סעיף מיסים על הכנסה וכן סכומים שמוצגים ישירות במסגרת הדוח על השינויים בהון במסגרת שינוי ביתרות העודפים שלא דרך הרווח הכולל בהתאם להנחיות הפיקוח כפי שיהיו מעת לעת;  
"רכיב משתנה": 
רכיב בתגמול שאינו רכיב קבוע.  
"רכיב קבוע": 
רכיב בתגמול שמתקיימים בו כל אלה:
1. הענקתו אינה מותנית בביצועים;
2. הוא נקבע מראש בהסכם התגמול או בתנאי ההעסקה;

3. סכומו הכספי קבוע;

4. הוא אינו תשלום מבוסס מניות. 

"תשואה על ההון":
הרווח השנתי חלקי ההון העצמי של החברה, כהגדרתם לעיל. 

"שכר ברוטו": 
ההכנסה שבעדה משולמים דמי ביטוח לאומי לפי פרק ט"ו לחוק הביטוח הלאומי [נוסח משולב], התשנ"ה-1995; 
"שכר חציוני"
רמת שכר אשר מחצית מעובדי החברה משתכרים יותר ממנה ומחציתם פחות ממנה, כפי שנמדד בראשית כל שנה קלנדרית, או במועד אישור תנאי הכהונה וההעסקה של אותו נושא משרה – לפי המאוחר, לאחר התאמת בסיס ההשוואה לשכר משרה מלאה;
"שומרי סף": 
לצורך מדיניות זו, כל אחד מאלה: מבקר הפנים, ממונה אסדרה, מנהל סיכונים ומנהל השקעות, גם אם הם חלק מהגדרת בעלי תפקיד מרכזי או פונקציית בקרה – לפי העניין;

"תיקון 20":
חוק החברות (תיקון מס' 20), התשע"ג-2012;

"תקנות הגמול":
תקנות החברות (כללים בדבר גמול והוצאות דירקטור חיצוני), תש"ס-2000.
"תוכנית עבודה":
תוכנית עבודה שנתית כפי שהועלתה על הכתב ואושרה בדירקטוריון החברה סמוך לתחילת כל שנה קלנדרית ביחס לאותה שנה והוא הדין, בשינויים המחוייבים, ביחס לתוכנית עבודה רב שנתית. 

"תגמול":
תנאי כהונה או העסקה, לרבות מתן פטור, ביטוח, התחייבות לשיפוי או שיפוי לפי היתר שיפוי, מענק פרישה או תנאי פרישה אחרים, תשלומי מעביד לזכויות סוציאליות, וכל הטבה, תשלום אחר או התחייבות לתשלום כאמור, הניתנים בשל כהונה או העסקה כאמור.

"תוכנית תגמול" או "מנגנון תגמול": 
היישום בפועל של מדיניות התגמול לעניין קביעת התגמול לעובד או קבוצת עובדים מסויימת, לרבות הקריטריונים הכמותיים והאיכותיים לתגמול, אופן חישובם ומדידתם.
"תגמול משתנה שנתי":
תגמול המשולם כנגד עמידה ביעדים שתקופת המדידה שלהם היא בת שנה קלאנדרית ומעלה.
כל מונח שאינו מוגדר לעיל משמעותו תהא כפי הגדרתו בחוק החברות ובהעדרה, כפי הגדרתו בחוזר הפיקוח.
2. מטרת אימוץ מדיניות התגמול

החברה שואפת לתגמל את עובדיה באופן ראוי על מנת להשיג את יעדיה האסטרטגיים ואת היעדים הקבועים בתוכניות העבודה השנתיות והרב שנתיות שלה, תוך מתן דגש לקשר ארוך טווח בין תרומת העובדים לבין ביצועי החברה בהתחשב במדיניות ניהול הסיכונים של החברה, וזאת - לצד פיתוח ושימור של ההון האנושי שלה, ועידוד, בפרט את מנהליה הבכירים, למוטיבציה ומאמץ עודפים להשגת יעדי החברה, והכל בהתאם להוראות חוק החברות וחוזר הפיקוח.

להערכת ועדת התגמול ודירקטוריון החברה, מדיניות התגמול המפורטת במסמך זה כוללת מנגנונים כאמור, לרבות מנגנון המעודד את עובדי החברה להתמודד עם האתגרים העומדים בפני החברה, משמר מוטיבציה להשיג רמה גבוהה של ביצועים עסקיים, והכל - מבלי ליטול סיכונים אשר אינם עומדים בקנה אחד עם מדיניות ניהול הסיכונים של החברה. להשגת מטרה זו, הדירקטוריון, בהמלצת וועדת התגמול, התווה מדיניות אשר קובעת עקרונות ושיקולים שעל בסיסם נקבעים התגמולים ותוכנית התגמול הרב שנתית לעובדי החברה, על רכיביהם השונים (רכיב קבוע ו/או רכיב משתנה) תוך יצירת איזון ראוי בין רכיבי התגמול השונים ובהתאם לגודלה של החברה ואופי פעילותה.
מטרת מסמך המדיניות היא לקבוע את כללי התגמול ואת האיזון הפנימי הנדרש במבנה התגמול ביחס לעובדים שעליהם הוא חל, לרבות תוכנית התגמול, אך יובהר כי אין באמור כדי לשקף את התגמול בפועל של כל עובד שעליו חלה המדיניות ואין הוא יורד לפירוט הנדרש מתוכנית תגמול החלה על עובד או קבוצת עובדים.

יודגש, כי מדיניות התגמול גובשה בהתאם לאסטרטגיה של החברה כמפורט במסגרת הדוח התקופתי של החברה ובהתאם לתוכניות העבודה השנתיות והרב שנתיות שלה. היה והאסטרטגיה האמורה תעודכן מעת לעת, יבחנו ועדת התגמול ודירקטוריון החברה את הצורך בעדכון מדיניות התגמול בהתאם. 
סטייה או חריגה מהותיות ממדיניות התגמול המפורטת במסמך זה במסגרת תגמול ותוכנית תגמול פרטניים, תתאפשר אך ורק בהתאם לאישורים הנדרשים בחוק החברות וחוזר הפיקוח, לפי העניין. המדיניות להלן חלה על כל עובדי החברה אלא אם צויין מפורשות כי היא חלה על קבוצה מסויימת בלבד.

3. מבנה ארגוני של החברה  


4. תפקידה של ועדת התגמול 
תפקידיה של ועדת התגמול הינם כקבוע בחוק החברות ובחוזר הפיקוח. ועדת התגמול תבחן בכל עת שיעלה בכך צורך, לרבות בשל שינויים בדין או ברמת השכר בענף הביטוח ולכל הפחות אחת לשנה, את מדיניות התגמול, ותמליץ לדירקטוריון החברה, לפחות אחת לשלוש שנים, על מדיניות תגמול מעודכנת. הועדה גם תבחן אם יש מקום לשנות או להביא לידי סיום הסכמי העסקה קיימים שאינם תואמים את המדיניות, האם יש הצדקה להמשיך ולקיימם לאור אי התאמה זו ותגיש את המלצותיה המנומקות בפני הדירקטוריון, להחלטתו. כמו כן תבחן הועדה את תוכניות התגמול המשתנה שיובאו לאישורה ואת התאמתן למדיניות התגמול התקפה באותה עת. 
5. מדיניות התגמול של החברה ביחס לעובדיה
5.1. כללי
5.1.1. להלן פרמטרים ושיקולים העומדים בבסיס מדיניות התגמול, אשר נשקלו על ידי ועדת התגמול ודירקטוריון החברה ואשר יישקלו בעת בחינתם והתאמתם של תנאי התגמול של עובדי החברה למדיניות התגמול (להלן יחד: "הפרמטרים הבסיסיים"):
·  
השכלתו, כישוריו, מומחיותו, ניסיונו המקצועי והישגיו הקודמים של העובד, המלצות ומוניטין. 
·  
תפקידו של העובד, תקופת כהונתו בחברה והסכמי תגמול / העסקה קודמים שנחתמו בין החברה לבינו.

·  
התרומה השוטפת של העובד לביצועי החברה, רווחיה ויציבותה.

·  
מידת ותחומי האחריות המוטלים על העובד בגין תפקידו בחברה.

·  
רצון החברה לשמר את העובד לאור כישוריו, הידע שלו ו/או מומחיות ייחודית.

·  
האם העובד מחזיק במשרת אמון, והיקף השעות שהוא נדרש להשקיע לצורך ביצוע תפקידו.
·  
גודל החברה ואופי פעילותה.
·  
מדיניות ניהול הסיכונים של החברה.
·  
התייחסות לתנאי התגמול של עובדים אחרים בחברה וכן לתנאי התגמול המקובלים בשוק לנושאי תפקידים דומים בחברות ציבוריות ו/או בעלות מאפיינים דומים, באחד או יותר מההיבטים הבאים: שווי שוק של מניות החברה בבורסה לניירות ערך בתל אביב בע"מ (להלן: "הבורסה") או הון עצמי או תחום הפעילות וכן חברות אשר מתחרות עם החברה על כוח אדם איכותי. 
·  
היחס שבין עלות תנאי הכהונה וההעסקה של העובד לבין עלות השכר של שאר עובדי החברה ושל עובדי קבלן המועסקים אצל החברה, ובפרט היחס לעלות השכר הממוצעת ולעלות השכר החציונית של עובדים כאמור והשפעת הפערים ביניהם על יחסי העבודה בחברה. 
ועדת התגמול ודירקטוריון החברה בחנו את היחס בין תנאי הכהונה וההעסקה של בעלי תפקיד מרכזי לשכר של שאר עובדי החברה ושל עובדי הקבלן המועסקים אצל החברה, ובפרט היחס לשכר הממוצע והחציוני של העובדים כאמור נכון ליום אישור מדיניות זו
, ונתנו את דעתם להשפעת יחסים אלו על יחסי העבודה בחברה, סבירות שכר בעלי התפקיד המרכזי לאור סוגה של החברה, גודלה ותמהיל מצבת העובדים שלה. מהבדיקה כאמור עולה כי היחס בפועל בין תנאי הכהונה וההעסקה של יו"ר דירקטוריון החברה לבין השכר הממוצע והחציוני של שאר עובדי החברה ושל עובדי הקבלן המועסקים אצל החברה הינו 17 ו-22 בהתאמה; היחס בפועל בין תנאי הכהונה וההעסקה של סגן יו"ר דירקטוריון החברה לבין השכר הממוצע והחציוני של שאר עובדי החברה ושל עובדי הקבלן המועסקים אצל החברה הינו 11.5 ו-14.5 בהתאמה; היחס בפועל בין תנאי הכהונה וההעסקה של מנכ"ל החברה (בהנחה כי ישולם לו סכום המענק השנתי המירבי) לבין השכר הממוצע והחציוני של שאר עובדי החברה ושל עובדי הקבלן המועסקים אצל החברה הינו 25 ו-32 בהתאמה; היחס בפועל בין ממוצע תנאי הכהונה וההעסקה של יתר נושאי המשרה בחברה כהגדרתם בחוק החברות, ללא יו"ר הדירקטוריון, סגנו והמנכ"ל (בהנחה כי ישולם המענק השנתי המירבי) לבין השכר הממוצע והחציוני של שאר עובדי החברה ושל עובדי הקבלן המועסקים אצל החברה הינו 9 ו-10.5 בהתאמה, והיחס בפועל בין ממוצע תנאי הכהונה וההעסקה של יתר בעלי התפקיד המרכזי בחברה, ללא נושאי המשרה לבין השכר הממוצע והחציוני של שאר עובדי החברה ושל עובדי הקבלן המועסקים אצל החברה הינו 4 ו-4.7 בהתאמה.

יובהר כי נכון למועד זה מצאו ועדת התגמול ודירקטוריון החברה לאור נתונים שהוצגו להם, כי יחס עלות שכרם של בעלי תפקיד מרכזי לרבות של נושאי המשרה לעלות השכר הממוצעת ולעלות השכר החציונית הינו סביר, ואין לו השפעה על יחסי העבודה בחברה, בהתחשב במיוחד בתואם שבין תנאי ההעסקה של כל אחד מן העובדים לבין מידת עמידתם בפרמטרים הבסיסיים. 
5.1.2. כל הסכומים הנקובים במדיניות תגמול זו יהיו צמודים במלואם לעליית המדד, כאשר מדד הבסיס הינו המדד בגין חודש אפריל 2014, וככל שרלוונטי - יתווסף להם מע"מ כדין.

5.1.3. מדי שנה, לכל הפחות, יקיימו ועדת התגמול ודירקטוריון החברה דיון לבחינת התגמול השנתי (קבוע ומשתנה) לכלל נושאי המשרה כהגדרתם בחוק החברות, לרבות תוכנית התגמול המשתנה שחלה עליהם, ככל שחלה, תוך התייחסות לפרמטרים והשיקולים שהוזכרו לעיל, והנהלת החברה תעשה כן ביחס ליתר העובדים, בהובלת מנכ"ל החברה, סמנכ"ל משאבי אנוש וסמנכ"ל הכספים של החברה.
5.1.4. יובהר, כי שינויים בכל אחד מרכיבי התגמול, לרבות שינוי בשכר הקבוע ובתנאים הנלווים, שינוי במענק זה או אחר הוספת זכות לתגמול הוני, למעט שינוי לא מהותי, הינם בכפוף לאישורים הנדרשים על פי דין וייבחנו בהתייחס ליחסים שהגדירה החברה בין רכיבים משתנים לקבועים בחבילת התגמול וכן בהתאם לתקרות שנקבעו במדיניות.
5.2. רכיבים קבועים 
5.2.1. מטרה 
הרכיבים הקבועים נועדו לתגמל את העובד עבור הזמן, ההספק, איכות התוצר והאחריות שאותם הוא משקיע בביצוע תפקידו בחברה באופן שוטף וכן לאפשר לחברה לגייס ולשמר עובדים ראויים ואיכותיים. רכיב קבוע משקף, כבר במועד קליטתו בחברה - הן את השכלתו כישוריו וניסיונו המקצועי של העובד והן את הגדרת תפקידו, לרבות הסמכות והאחריות הנובעות ממנה ואת מידת עמידתו בפרמטרים הבסיסיים, ונועד לייצר ולשמר מוטיבציה חיובית, ודאות ויציבות הן לחברה והן לעובד.

5.2.2. השכר ברוטו של העובד ייקבע במסגרת משא ומתן בין החברה לבין העובד, בהתאם לפרמטרים הבסיסיים שצוינו לעיל ויהיו כפופים לאישורים הנדרשים על פי דין. 
5.2.3. תנאים נלווים

עובדים יכול שיהיו זכאים, מעבר לשכר ברוטו, להפרשות מצד החברה (בנוסף להפרשות העובד) לקופת גמל בגין תגמולים ופיצויי פיטורין (בין אם באמצעות קרן פנסיה או ביטוח מנהלים) ולקרן השתלמות, כדלקמן, והכול בהתאם למוסכם עימם בהסכם העסקתם, למקובל בחברה ולמקובל בחברות בנות השוואה, לפי העניין:
1. הפרשה לקופת גמל – עד 5%; 
2. הפרשה לקופת פיצויים –  עד 8.33%;
3.  
הפרשה לקרן השתלמות – עד 7.5%;
4. הפרשה לביטוח אובדן כושר עבודה מקצועי. 
החברה תוכל להעניק תנאים נלווים העולים על האמור ככל ותידרש לעשות כן על פי דין.
נושאי המשרה יהיו זכאים לבקש להגביל את ההפרשה לקופות כאמור עד תקרת הפטור מתשלום מס / ביטוח לאומי ולבקש שכל יתרה עודפת תומר בשכר ברוטו רגיל וכן לבקש שההפרשות עבורם יבוצעו לביטוח מנהלים ו/או לקרן פנסיה בתנאים דומים. 

5.2.4. הטבות
תנאי הכהונה וההעסקה לעובדים, עשויים לכלול רכב והוצאות רכב כמקובל לעובדים בדרגתם, עד לרכב המסווג ברישיון הרכב כדרגה 7 בהתאם לקביעת משרד הרישוי, וכן הוצאות אוכל בשעות העבודה, טלפון וטלפון סלולארי (לרבות החזר הוצאות), נסיעות במסגרת העבודה בארץ וכן לחו"ל והחזר הוצאות בגין עלויות הכרוכות בשהייה זו בחו"ל. 
5.2.5. תנאי הכהונה וההעסקה לעובדים עשויים לכלול עד 30 ימי חופשה בשנה, עד 30 ימי מחלה בתשלום בשנה, דמי הבראה לפי התקרה הקבועה בדין, ביטוח אובדן כושר עבודה, בדיקות סקר רפואיות תקופתיות, משכורת 13, והצמדת השכר למדד המחירים לצרכן. 
5.2.6. עובדים יהיו זכאים לצבור זכאויות כמפורט בסעיף 6.2.5 לעיל בהתאם לכל דין. 
5.2.7. תנאי הכהונה וההעסקה לעובדים יכול ויכללו הטבות נוספות בסך של עד 18 אלפי ש"ח לשנה לכל אחד - כולל הטבות המוענקות לכלל עובדי החברה.
5.2.8. עלות שכר חודשית



עלות השכר החודשית של העובדים הבאים
 תקבע בהתאם לטווחים שלהלן, תוך לקיחה בחשבון של הפרמטרים הבסיסיים (כהגדרתם לעיל): 
·  
יו"ר דירקטוריון - עלות שכר חודשית (דמי ניהול) שלא תעלה על 225 אלפי ש"ח.

·  
סגן יו"ר הדירקטוריון – עלות שכר חודשית (דמי ניהול) שלא תעלה על 150 אלפי ש"ח.
 
·  
מנכ"ל – עלות שכר חודשית שלא תעלה על 207 אלפי ש"ח עבור 100% משרה; 
·  
משנה למנכ"ל – עלות שכר חודשית שלא תעלה על 139 אלפי ש"ח עבור 100% משרה;
·  
סמנכ"ל או כל נושא משרה אחר, לרבות שומרי סף – עלות שכר חודשית שלא תעלה על  120 אלפי ש"ח עבור 100% משרה; 
·  
כל עובד אחר – בהתאם להסכם העסקתו אך לא יותר מהתקרה לסמנכ"ל.
יובהר כי במקרה של שינוי בהיקף המשרה, בהתאם לצורך ולעניין, עלות השכר תשתנה בהתאמה, כך שתקרת התגמול תשתנה לינארית בהתאם לשינוי בהיקף המשרה. 
5.2.9. לגבי נושאי המשרה, תהא החברה תהא רשאית לעדכן בפועל את שכר הברוטו בשיעור של עד 5% מדי שנה וזאת בכפוף לתקרות שנקבעו כאמור בסעיף 6.2.8 לעיל. 
5.2.10. התחייבות לשיפוי וביטוח אחריות
5.2.10.1. נושאי המשרה כהגדרתם בחוק החברות יכוסו בפוליסת ביטוח אחריות, כמקובל בחברה ובהתאם לחוק החברות, חוק ניירות ערך, התשכ"ח-1968 (להלן: "חוק ניירות ערך") ותקנון החברה.
5.2.10.2. נושאי המשרה כהגדרתם בחוק החברות יהיו זכאים לקבל כתב התחייבות לשיפוי ופטור כמקובל בחברה ובהתאם לחוק החברות, חוק ניירות ערך ותקנון החברה. 
לפרטים אודות תנאי פוליסת ביטוח לנושאי משרה בחברה ואודות כתב התחייבות לשיפוי המקובל בחברה ראו את חלק ד' לדוח התקופתי של החברה לשנת 2013 שפורסם ביום 12 במרץ 2014 מס' אסמכתא 2014-01-013215. 
5.2.11. יובהר, כי מתן תנאי כהונה והעסקה כאמור בסעיף 6.2 לעיל הינם בכפוף לאישורים הנדרשים על פי דין. 
5.3. רכיבים משתנים
5.3.1. מטרה

בעוד השכר הקבוע מייצג את עמידת העובד בפרמטרים הבסיסיים, בהתאם לתפקידו השוטף, הרי שהמרכיב המשתנה, ככל שזכאות לו קבועה בהסכמים שבין העובד לחברה, מייצג תוספת בגין הצלחה בהשגת יעדי החברה ובהתאם למידת ההצלחה בהשגתם. לפיכך הוא תלוי בהשגת היעדים האמורים. 
5.3.2. תגמול משתנה שנתי – עובדי משרה
5.3.2.1. מנגנון התגמול המשתנה השנתי 
5.3.2.1.1. השיעורים הקבועים בסעיף 6.3.2 זה הינם קבועים ולא יותאמו על בסיס היקף המשרה של נושא המשרה, אלא אם יחול שינוי מהותי בהיקף המשרה.
5.3.2.1.2. התגמול המשתנה יותאם, בעת קביעת תוכנית התגמול הרב שנתית של החברה ובעת יישומה, לכל סוגי הסיכונים המהותיים להם חשופה החברה וכספי חסכון המנוהלים באמצעותה. כמו כן, ייקבעו מדדי סיכון לכל הסיכונים המהותיים כאמור, לרבות סיכונים קשים למדידה ולכימות. בהתאמה לסיכונים יובאו בחשבון, בין היתר, שיקולים אלה, ככל שרלבנטיים:
1. עלות וכמות ההון הנדרש לתמוך בסיכונים להם חשופה החברה;
2. אופק הזמן המשמש למדידת ביצועים;
3. תפקיד ודרג בעל תפקיד מרכזי.
5.3.2.2. תנאי סף לתשלום תגמול משתנה שנתי
5.3.2.2.1. ביחס לכלל העובדים הזכאים לתגמול משתנה שנתי, הוא יינתן ככל שהתשואה על ההון בשנה בגינה משולם התגמול הינה לכל הפחות בשיעור של 12%, כאשר ה'תקרה לשנה' היא כנקוב בסעיף 6.3.2.5 להלן, וככל שהחברה עומדת בדרישות ההון המינימאלי שיחולו עליה באותה שנה בתוספת סכום של 15% (לאחר חלוקת דיבידנד ותשלום מענקים). 
5.3.2.2.2. על אף האמור לעיל, למעט ביחס לשומרי הסף ועובדי פונקציית הבקרה, במידה ששיעור התשואה על ההון בשנה בגינה משולם המענק עולה על 12% אך נמוכה מ-18%, תקרת התגמול המשתנה לאותה שנה לא תעלה על 50% מה'תקרה לשנה' הנקובה בסעיף 6.3.2.5 להלן.
5.3.2.2.3. רווחים חד פעמיים - יובהר כי לעמדת ועדת התגמול ודירקטוריון החברה, אין להחריג מהרווח ו/או מהתשואה לצרכי חישוב המענק רווחים הנובעים מאירועים חד פעמיים וזאת בין היתר בשל התרומה הקיימת לדעת ועדת התגמול והדירקטוריון לעובדי החברה להשגת הרווחים כאמור, ומתוך כוונה לתגמל את עובדי החברה אף בגין אירועים כאמור. עוד קבעו וועדת התגמול ודירקטוריון החברה, כי אף ככל ויש לאירועים כאמור השפעה חיצונית מסוימת, הרי השפעה זו ככלל אינה מהותית ונתונה להשפעת אירועים אחרים, אשר יכולים להביא לקיזוז ההשפעות כאמור.
5.3.2.3. שיעורי התגמול המשתנה השנתי - מדיניות
5.3.2.3.1. מנכ"ל – התגמול המשתנה השנתי יחושב כדלקמן: תקרת התגמול המשתנה כאמור בסעיף 6.3.2.5 (לעיל ולהלן: "התקרה לשנה") כשהוא מוכפל בשיעור העמידה ביעדי החברה, כאשר כל יעד מקבל משקל שווה (חמישית) מסך חישוב שיעור העמידה ביעדים.
5.3.2.3.2. משנה למנכ"ל וסמנכ"לים - תגמול המשתנה השנתי יחושב כנגזרת מגובה התקרה לשנה שנקבע בתוכנית התגמול ובלבד שהוא אינו עולה על התקרה לשנה כמפורט בסעיף 6.3.2.5 להלן, כאשר:
1. 0.25 ממנו מוכפל בתוצאה המתקבלת ביחס למידת ההשגה של יעדי החברה. 
2. 0.55 ממנו מוכפל בתוצאה המתקבלת בגין השגת יעדי תוכנית העבודה הרלוונטית של האגף אליו משתייך נושא המשרה, כפי שייקבעו ע"י מנכ"ל החברה מידי שנה ובכפוף לאישור ועדת התגמול ודירקטוריון החברה. היעדים לצורך מדיניות התגמול יהיו כולם מדידים וכמיתים, יקדמו את מטרות החברה, תוכנית העבודה שלה ומדיניותה ארוכת הטווח, ויתחשבו במדיניות ניהול הסיכונים שלה ובתאבון שלה לסיכון, כפי שהוגדרו על-ידי דירקטוריון החברה (להלן: "יעדי אגף"). 
3. 0.20 ממנו מוכפל בתוצאה המתקבלת בגין הערכת הגורם הממונה על נושא המשרה את איכות תפקודו, אשר תתייחס בין היתר להיבטים הבאים (להלן: "הערכת ממונה"):
· הצורך של החברה לשמר נושא משרה בעל כישורים, ידע או מומחיות ייחודיים.

· עמידה בנהלים פנימיים או יעדים מיוחדים.

· מידת האחריות המוטלת על נושא המשרה.
· תרומתו להצלחת החברה.
· תרומה איכותית לתוצאות החברה לטווח הארוך.
· רמת הסיכונים שנטל לצורך השגת יעדיו לעומת תאבון הסיכון ומדיניות ניהול הסיכונים של החברה.
5.3.2.3.3. עובדי משרה שאינם סמנכ"לים - התגמול המשתנה השנתי יחושב כנגזרת מגובה התקרה לשנה שנקבע בתוכנית התגמול ובלבד שהוא אינו עולה על התקרה לשנה כמפורט בסעיף 6.3.2.5 להלן, כאשר::
1. 0.25 ממנו מוכפל בתוצאה המתקבלת בגין השגת יעד חברה. 
2. 0.25 ממנו מוכפל בתוצאה המתקבלת בגין השגת יעד אגף.
3. 0.30 ממנו מוכפל בתוצאה המתקבלת בגין השגת יעדיו האישיים של עובד המשרה, ואשר יהיו מדידים וכמיתים - כפי שייקבעו ע"י מנהלו הישיר מידי שנה, וביחס לשומרי סף – גם בכפוף לאישור ועדת התגמול ודירקטוריון החברה. גם יעדים אישיים אלה יהיו רק כאלה שיקדמו את מטרות החברה, תוכנית העבודה שלה ומדיניותה ארוכת הטווח, ויתחשבו במדיניות ניהול הסיכונים שלה ובתאבון שלה לסיכון, כפי שהוגדרו על-ידי דירקטוריון החברה.
4. 0.20 ממנו מוכפל בתוצאה המתקבלת בגין הערכת ממונה ישיר של עובד המשרה. 
5.3.2.4. מבנה תוכנית תגמול רב שנתית, תקופת מדידה ודחיית מענק
5.3.2.4.1. תגמול משתנה שנתי לא ישולם אלא מכוח תוכנית תגמול רב שנתית שאושרה באורגנים המוסמכים לכך בחברה לפי דין ולפי נוהלי החברה ובהתאם לאותה תוכנית.
5.3.2.4.2. במסגרת תוכנית תגמול רב שנתית כאמור ייקבעו יעדים שתקופת המדידה של 50% מהם לפחות הינה ארוכה משנה ונפרסת בשיטת הקו הישר על פני תקופה של עד שלוש שנים, והכל בהתאם לכללים שפורטו בסעיף 6.3.2.3 לעיל. 
5.3.2.4.3. במסגרת תוכנית תגמול רב שנתית כאמור ייקבעו ביחס לכל יעד: 
1. חלקו בתגמול המשתנה של העובד;

2. תקופת מדידה שלו - בהתאם לאמור בסעיף 6.3.2.4.2 לעיל, אשר תהיה אחידה ביחס לכל העובדים שיעד זה חל עליהם. 
5.3.2.4.4. במסגרת תוכנית תגמול רב שנתית כאמור ייקבע שבממוצע שנתי לא תעלה תקרת התשלום בפועל של תגמול משתנה על ה"תקרה לשנה" כאמור בסעיף 6.3.2.5 להלן.
5.3.2.4.5. יעדי התגמול המשתנה של בעלי תפקיד מרכזי יהיו מדידים, ולפחות 50% מהם יהיו יעדים פיננסיים ו/או משתני שוק ו/או משתנים חשבונאיים והערכת העמידה בהם תיבחן גם בראייה ארוכת טווח וגם בהתייחס למדדי ייחוס והשוואה.  

5.3.2.4.6. למען הסר ספק, ביחס לעובדים העוסקים בניהול השקעות, ייקבעו בתוכנית התגמול הרב שנתית כאמור גם יעדי השקעה, תשואה מול סיכון ומדדי ייחוס רלבנטיים, ולגבי ניהול כספי חוסכים באמצעות החברה – גם התשואה של כספי החוסכים בהתחשב ברמת הסיכון שנלקחה ואופק הזמן למדידה. 
5.3.2.4.7. למען הסר ספק, תוכנית התגמול הרב שנתית של עובדי פונקציית בקרה תותנה בעמידה ביעדים שלא יושפעו מביצועי גורמים שאת פעילותם הם בודקים או מבקרים ומדידת הביצועים שלהם תתבסס על השגת יעדי היחידות להן הם משתייכים והערכת המנהל שלהם, למעט ומעבר למרכיב יעדי החברה בתגמולם המשתנה. 
5.3.2.4.8. בכל שנה תיבחן העמידה ביעדים בהתאם לסעיף 7.ג.(2).(ח). לחוזר הפיקוח וכפי שיורה הפיקוח. 
5.3.2.5. תקרת התגמול המשתנה השנתי 
בכפוף להוראות סעיף 6.3.2.5.7 להלן, יהיו תקרות התגמול המשתנה בתשלום שנתי כדלקמן (לעיל ולהלן: "התקרה לשנה"): 
5.3.2.5.1. מנכ"ל – עד 12 משכורות ברוטו. 

5.3.2.5.2. משנה למנכ"ל וסמנכ"ל למעט שומרי סף - עד 10 משכורות ברוטו.
5.3.2.5.3. יתר בעלי תפקיד מרכזי שהם עובדי משרה – עד 5 משכורות ברוטו.
5.3.2.5.4. שומרי סף ועובדי פונקציית בקרה - 80% מהתקרה לשנה שנקבעה למקבליהם בחברה שאינם שומרי סף. 
5.3.2.5.5. על אף האמור ניתן יהיה לשלם לכל אחד מהנ"ל מענק נוסף שלא יעלה על 20% נוספים בגין תרומה ייחודית או אירוע חד פעמי שיאושר על ידי האורגנים המוסמכים על פי דין. 
5.3.2.5.6. למען הסר ספק יובהר שהערכת מנכ"ל החברה לכפיפיו הישירים אין בה בכדי להביא לתשלום תגמול משתנה בשיעור העולה על המפורט לעיל בכל שנה קלנדרית. 
5.3.2.5.7. החלק הרלוונטי מתוך התגמול המשתנה בהתאם לתוכנית התגמול הרב שנתי והוראות סעיף 6.3.3 להלן ישולם אחת לשנה סמוך לאחר פרסום הדוחות הכספיים המשקפים את תוצאות החברה ביחס ליעדיה של אותה שנה קלנדרית.
5.3.2.5.8. תגמול משתנה  כאמור בסעיף זה לעיל, הינו בכפוף לעמידה ביחסים, כמפורט בסעיף 6.4 להלן. 
האורגנים המוסמכים בחברה לפי כל דין ישקלו הפחתת רכיבים משתנים על פי שיקול דעתם ובהתחשב, בין היתר, בהתנהלותו ובהתנהגותו של העובד, מצבה הפיננסי של החברה, המצב המאקרו כלכלי ופרמטרים נוספים שיהיו סבורים שרלוונטיים לעניין זה ובלבד שיהיו רלוונטיים, ויופעלו באופן סביר.
5.3.3. מענק נדחה 
כאמור בסעיף 6.3.2.4 לעיל, במסגרת תוכנית תגמול רב שנתית שתאושר על ידי האורגנים המוסמכים בחברה ייקבע ויפורסם מראש מנגנון דחייה של חלק מהתגמול המשתנה השנתי בהתאם להנחיות הפיקוח כפי שיהיו מעת לעת ובלבד שלא יהא בכך משום הפרת של דיני עבודה בדגש על חוק הגנת השכר. יובהר כי במסגרת התוכנית לא יידחה מרכיב משתנה ביחס למי שהתגמול המשתנה שלו הוא זכאי לפי החישוב לאותה שנה אינו עולה על 1/6 מהרכיב הקבוע באותה שנה. 
5.3.4. רכיב משתנה לעובדי מוקד 
5.3.4.1. עובדי מוקד יהיו זכאים, במסגרת שכרם החודשי, מלבד תשלום של הרכיב הקבוע, גם לתשלום בהתאם לשיעור עמידתם ביעדים החודשיים כפי שקבוע במודל התגמול האישי שחל עליהם ובהתאם למשקלו של כל יעדי במסגרת מודל זה, כפי שייקבע מעת לעת על ידי סמנכ"ל האגף הרלוונטי בתיאום עם סמנכ"ל משאבי אנוש והכלכלן הראשי של החברה. במודל התגמול האישי יכללו, בנוסף ליעדים הנגזרים מיעדי הצמיחה והרווחיות של החברה, גם יעדי שירות שיבטיחו התייחסות והגנה הולמים על הוגנות כלפי לקוחות החברה.
5.3.4.2. למען הסר ספק יובהר כי רכיב משתנה לעובדי מוקד, משאינם בעלי תפקיד מרכזי, לא יהיה כפוף להסדרי דחייה כאמור בסעיף 6.3.3 לעיל לאור היותו חלק בלתי נפרד מהשכר החודשי של עובד המוקד והוראות דיני העבודה בהקשר זה בדגש על חוק הגנת השכר. 
5.3.4.3. היחס בין רכיב קבוע לרכיב משתנה בתגמול עובדי מוקד, לאור תפקידם, לא יעלה על 5 בחישוב שנתי.
5.4. יחס בין רכיב קבוע לרכיב משתנה בתגמול עובד משרה
תמהיל מרכיבי התגמול השונים כמפורט לעיל מייצר איזון ויחס ראוי בין הרכיב הקבוע לרכיב המשתנה בתגמול וזאת במטרה ליצור מערכת תגמול מבוססת ביצועים, המקדמת את יעדי החברה ותואמת את מדיניות הסיכונים שלה. 
על כן, שיעור התגמול המשתנה השנתי של עובד משרה מסך התגמול לאותו עובד, במונחי עלות לחברה ובהתייחס לתקרות התגמול הפוטנציאלי, לא יעלה על 85% מעלות השכר השנתית לכל עובד משרה. 
5.5. השבת תגמול משתנה שנתי
5.5.1. בעל תפקיד מרכזי יידרש להשיב לחברה תשלומים עודפים ששולמו לו במזומן כחלק מתנאי כהונתו והעסקתו, היה ושולמו על בסיס נתונים שהתבררו בדיעבד כמוטעים והוצגו מחדש בדוחות הכספיים של החברה, או בהתחשב ברמת סיכון שהתברר שהפער בינה לבין רמת החשיפה בפועל של החברה היתה שונה באופן מהותי - לרעה. 
5.5.2. גובה הסכומים אותם ישיב העובד ייקבע על פי ההפרש בין הסכום שקיבל העובד לבין הסכום שהיה מתקבל לפי הנתונים הכספיים המתוקנים אשר הוצגו מחדש בדוחות הכספיים של החברה (להלן: "סכום ההשבה").
5.5.3. על אף האמור לעיל, ביחס לבעל תפקיד מרכזי כאמור שאינו נושא משרה, ואשר ועדת התגמול קבעה שלא היתה לו השפעה מהותית על היווצרות הנסיבות המפורטות בסעיף 6.5.1 לעיל, תוכל החברה לבצע את ההשבה על דרך של קיזוז מתגמול משתנה שנתי שטרם שולם לו, ככל שקיים כזה.
5.5.4. בכל מקרה תהא החברה זכאית לקזז את סכום ההשבה המגיע לה כאמור מכל סכום שעליה לשלם לנושא המשרה (ובמקרה של נושא משרה כהגדרתו בחוק החברות ושומרי סף - גם במקרה בו נסתיימה העסקתם בחברה).
5.6. תנאי פרישה
5.6.1. פיצויי פיטורין

במקרה של פיטורין יהיה נושא משרה כהגדרתו בחוק החברות ושאינו דירקטור זכאי לקבל פיצויי פיטורין מלאים לפי דין.

במקרה של התפטרות ישולמו לנושא משרה כאמור פיצויי פיטורים בסכום שלא יפחת מהזכאות בהתאם לסעיף 14 לחוק פיצויי פיטורין ולא יעלה על פיצויי פיטורין מלאים לפי דין.
ביחס לעובדי משרה אחרים, שההסדר הפנסיוני שלהם הוא הפרשה לביטוח מנהלים, יחול ההסדר הקבוע בחוק פיצויי פיטורין, אלא אם העובד חתום מול החברה על הסכם אחר בהתאם להוראות סעיף 14 לחוק פיצויי פיטורין.

ביחס לעובדים שחל עליהם חוק פנסיית חובה, יחולו הוראות אותו החוק.  
5.6.2. הודעה מוקדמת ותקופת הסתגלות

תקופת הודעה מוקדמת בעת התפטרות או פיטורין הינה על פי דין אלא אם נקבעה באופן פרטני תקופה ארוכה יותר ביחס לכל עובד משרה, בין היתר, בהתייחס לפרמטרים הבסיסיים. במהלך 3 החודשים הראשונים של תקופת ההודעה המוקדמת לכל היותר, וככל שיידרש ע"י החברה לעשות כן, יהיה עובד מחוייב לתת את השירותים הכלולים במסגרת תפקידו. 
יובהר כי במהלך תקופת ההודעה המוקדמת או תקופת ההסתגלות  - היה והוסכם עם עובד המשרה על זכאות כאמור, יהיה עובד המשרה זכאי לקבל את כל התנאים הנלווים שצוינו לעיל והכל בהתאם להסכם עמו, ככל שהם מיטיבים ביחס לדרישות הדין. עוד יובהר, כי במהלך תקופת ההודעה המוקדמת, ישולם גם רכיב משתנה לו זכאי עובד, ככל שרלוונטי, וזאת בהתייחס לתקופה שבה הועסק בפועל. בכל מקרה, תקופת ההודעה המוקדמת ותקופת ההסתגלות לא יעלו, במצטבר, על תקופה של 6 חודשים. 
5.7. שונות
5.7.1. מענק חתימה 
במקרים מיוחדים ניתן יהיה להעניק לבעל תפקיד מרכזי חדש מענק חתימה בהיקף של עד 6 חודשי עלות שכר. יובהר, כי בעל תפקיד מרכזי ישיב לחברה מענק חתימה שניתן לו היה ועזב מיוזמתו את החברה בתוך שנתיים מתחילת עבודתו (Clawback).
5.7.2. תשלום בגין אי תחרות

החברה תהיה זכאית לכרות עם המנכ"ל ועם משנה למנכ"ל הסכם לפיו היא תשלם להם כנגד אי תחרות מצידם בחברה לאחר פרישתם מן החברה ובלבד שהתשלום לא יעלה על 12 משכורות בסיס ברוטו של נושא המשרה כפי שיעורן סמוך לפני סיום יחסי העבודה בין נושא המשרה לבין החברה ובלבד שתנאי לתשלום כאמור יהיה עבודה של שנתיים לפחות בחברה עובר להפסקת יחסי העבודה.
5.7.3. מענק במקרה של שינוי שליטה



היה ונושא משרה, שאינו בעל שליטה או קרובו ו/או יו"ר הדירקטוריון (אף אם אינו נמנה על בעלי השליטה או קרוביהם), סיים את העסקתו בחברה או סיים להעניק שירותים לחברה, במהלך 12 חודשים שלאחר שינוי שליטה, במהלכם סייע להשלמת תהליך שינוי השליטה / העברת השרביט וכיו"ב, יכול ויינתן לנושא המשרה האמור מענק בהיקף של עד 6 חודשי עלות שכר. 

5.7.4. הלוואות לעובדים
עובדים זכאים לפנות לחברה לקבלת הלוואות בהתאם לנוהל ההלוואות שחל על כל עובדי החברה ובלבד שלגבי נושאי משרה כהגדרתם בחוק החברות ושומרי סף, גובה ההלוואה לא יעלה על מכפלת שכרם החודשי ב-5 ותקופת ההלוואה לא תעלה על שלוש שנים. 
5.8. תקופת מדידה
תקופת המדידה של תגמול משתנה שנתי תהיה כמפורט בתוכנית הרב שנתית (ראו סעיף 6.3.2.4 לעיל). לגבי עובד שהועסק תקופה קצרה מתקופת המדידה, תקוצר תקופת המדידה בהתאם לתקופת העסקתו אך גם תקרת התגמול המשתנה השנתי המירבי שלו הוא זכאי תוקטן בהתאמה. 
5.9. איסור גידור
על בעלי תפקיד מרכזי אסור ליצור הסדרי גידור פרטיים, המבטלים את השפעת הרגישות לסיכון הגלומה ברכיב המשתנה בתגמולם.
5.10. תנאי כהונה והעסקה של דירקטורים 
5.10.1. גמולם של דירקטורים שאינם מועסקים בחברה לא יעלה על הגמול ה"קבוע" לישיבות ולשנה בהתאם להוראות תקנות החברות (כללים בדבר גמול והוצאות לדירקטור חיצוני), התש"ס-2000. 
5.10.2. התחייבות לשיפוי פטור וביטוח אחריות ביחס לכל הדירקטורים תהיה בהתאם להוראות סעיף 6.2.10 לעיל.
5.10.3. ניתן יהיה לאשר לדירקטורים שאינם מועסקים בחברה החזר הוצאות נסיעה, אש"ל וכדומה שהוציאו עקב השתתפותם בישיבות הדירקטוריון או עקב פעילותם במסגרת תפקידיהם כדירקטורים. 
יודגש, כי מדיניות תגמול זו איננה מקנה זכויות למי שעליהם היא חלה (להלן: "העובדים"), ולא תהא כל זכות מוקנית למי מהעובדים בחברה מכוח עצם אימוץ מדיניות תגמול זו, לקבל איזה מרכיבי התגמול המפורטים במדיניות התגמול ואין לראות בהן כמצג או התחייבות כלשהי של החברה. רכיבי התגמול להם יהיה זכאי עובד יהיו אך ורק אלו אשר ייקבעו לגבי אותו עובד באופן ספציפי ויאושרו על ידי האורגנים המוסמכים בחברה והכל בהתאם להוראות הדין כפי שתהיינה מעת לעת. אין במדיניות זו כדי לגרוע או לפגוע בזכויות קיימות של עובדים או בזכויות שלהם הקבועות בחוקי מגן של מדינת ישראל.


אין לראות במדיניות זו כממצה את כל הוראות הדין או ההגדרות בו. מדיניות תגמול זו איננה מהווה תחליף או גורעת מהוראות הנקבעות על ידי החוקים והתקנות הקיימים.


מדיניות זו כתובה בלשון זכר אך מתייחסת לגברים ולנשים כאחד. 

� כולל תיקוני סופר ממאי 2015.


� ראו סעיף 118א לחוק החברות.





3 ראו סעיף 267א לחוק החברות.





� יובהר כי החישוב והבחינה כאמור הינם בהתבסס על היקפי משרה מתוקננים ל- 100% משרה (למעט ביחס ליו"ר וסגן יו"ר הדירקטוריון שלגביהם לא ניתן לעשות כן, ובמיוחד שהתשלום עבורם כולל שירותי ניהול נוספים). 


� הנתונים האמורים כוללים תשלום מבוסס מניות ביחס לנושאי המשרה הזכאים לתשלום כאמור, שקיים ביום הפרסום. 


� סעיפים 6.2.3 עד 6.2.7 אינם חלים על הדירקטורים.


� לא כולל מס שכר ולא כולל מע"מ. 


� ראו לגבי יתר הדירקטורים בסעיף 6.10 להלן.


� מדובר בדמי ניהול שמשולמים על ידי החברה לחברת האם ובפועל כוללים שירותים נוספים כגון יעוץ אסטרטגי, ליווי בהנפקות ייעוץ וליווי בתחום ההשקעות ע״י נושאי משרה נוספים בבעלת השליטה ולא רק שכר של הנ"ל. 


� ראו ה"ש 7. 


� למען הסר ספק מובהר כי תשלום פיצויי פיטורין כמפורט בסעיף 6.6.1 הוא 'רכיב קבוע' אשר מהווה תגמול בגין סיום תקופת העסקה בדומה לאלה שנקבעו לכלל העובדים והמועסקים בחברה ואשר תנאי יחיד לתשלומו הוא הפסקת יחסי העבודה בין החברה לבין העובד. בהתקיים התנאי האמור, אין לדחות את תשלומו בפועל מעבר לתקופת התנאי לאור הוראות חוק הגנת השכר, העדר סיכון רלוונטי המצדיק דחיית התשלום והעדר חריגה מהותית מהסדר פיצויי הפיטורין החל על כל עובדי החברה. 


� התגמול בגין הודעה מוקדמת ודמי הסתגלות יהיה כפוף לסיווג לרכיב משתנה או לרכיב קבוע ולהוראות בהתאם לכך כפי שיורה הפיקוח עובר לביצוע התשלום. בהעדר הנחיה אחרת, רואה החברה בתגמול זה 'רכיב קבוע' - אשר תנאי יחיד לתשלומו הוא מתן השירותים על ידי העובד בהיקף שנדרש ממנו, כאמור בסעיף 6.6.2. בהתקיים התנאי האמור, אין לדחות את תשלומו בפועל מעבר לתקופת התנאי לאור הוראות חוק הגנת השכר והעדר סיכון רלוונטי המצדיק דחיית התשלום. 


� התגמול בגין אי תחרות יהיה כפוף לסיווג לרכיב משתנה או לרכיב קבוע ולהוראות בהתאם לכך כפי שיורה הפיקוח עובר לביצוע התשלום. בהעדר הנחיה אחרת, רואה החברה בתגמול זה 'רכיב קבוע' - אשר תנאי יחיד לתשלומו הוא קיום התחייבות העובד לאי תחרות, כאמור בסעיף 6.7.2. בהתקיים התנאי האמור, אין לדחות את תשלומו בפועל מעבר לתקופת התנאי לאור הוראות חוק הגנת השכר והעדר סיכון רלוונטי המצדיק דחיית התשלום.


�  התגמול במקרה של שינוי שליטה יהיה כפוף לסיווג לרכיב משתנה או לרכיב קבוע ולהוראות בהתאם לכך כפי שיורה הפיקוח כפי שיהיו עובר לביצוע התשלום. בהעדר הנחיה אחרת, רואה החברה בתגמול זה 'רכיב קבוע' - אשר תנאי יחיד לתשלומו הוא מתן השירותים על ידי העובד בהיקף שנדרש ממנו, כאמור בסעיף 6.7.3. בהתקיים התנאי האמור, אין לדחות את תשלומו בפועל מעבר לתקופת התנאי לאור הוראות חוק הגנת השכר והעדר סיכון רלוונטי המצדיק דחיית התשלום.

